b'\n_START_ARTICLE_\nFedrelandsforbundet \xe2\x80\x93 litauiske kristendemokrater\n_START_SECTION_\nHistorie\n_START_PARAGRAPH_\nPartiet ble grunnlagt som \xc2\xabFedrelandsforbundet \xe2\x80\x93 litauiske konservative\xc2\xbb i mai 1993 av h\xc3\xb8yresiden i S\xc4\x85j\xc5\xabdis, den politiske reformbevegelsen som ledet kampen for nasjonal uavhengighet i \xc3\xa5rene forut. En av bevegelsens grunnleggere, Vytautas Landsbergis, ble valgt til partiets f\xc3\xb8rste leder, en posisjon han beholdt frem til 2003. I 1996 gjorde Fedrelandsforbundet et sv\xc3\xa6rt godt valg til nasjonalforsamlingen Seimas med 40\xc2\xa0% av stemmene og 70 mandater, men ble redusert til 8,6\xc2\xa0% og 9 mandater i 2000. _NEWLINE_Etter at Litauen ble medlem av Den europeiske union i 2004, fikk Fedrelandsforbundet to mandater i Europaparlamentet. Ved valget til Seimas samme \xc3\xa5r fikk partiet 14,6\xc2\xa0% av stemmene og 25 mandater. Samme \xc3\xa5r gikk Den litauiske union av politiske fanger og deporterte, Litauens h\xc3\xb8yreunion og Den litauiske nasjonalistiske union inn i partiet, og det byttet navn til \xc2\xabFedrelandsforbundet (konservative, politiske fanger og kristendemokrater i eksil)\xc2\xbb. Den 11. mars 2008 gikk Litauiske kristendemokrater inn i Fedrelandsforbundet, og det offisielle navnet ble forkortet til \xc2\xabFedrelandsforbundet \xe2\x80\x93 litauiske kristendemokrater\xc2\xbb. Med dette ble Fedrelandsforbundet landets st\xc3\xb8rste medlemsparti med mer enn 18\xc2\xa0000 medlemmer._NEWLINE_Ved parlamentsvalget i 2008 \xc3\xb8kte uttellingen til 19,7\xc2\xa0% av stemmene og 45 mandater, og Kubilius, partileder siden 2003, ble statsminister i en regjering best\xc3\xa5ende av Fedrelandsforbundet, Den liberale bevegelse, Unionen av liberale og sentrum samt Partiet for nasjonal gjenopplivelse. I juni 2011 opplevde Fedrelandsforbundet en splittelse, idet Den litauiske nasjonalistiske union br\xc3\xb8t ut og tok tilbake sin status som selvstendig parti. Ved parlamentsvalget \xc3\xa5ret etter gikk partiet tilbake til 15\xc2\xa0% av stemmene og 33 mandater og tapte regjeringsmakten til en koalisjon med Litauens sosialdemokratiske parti i spissen.'